ועדת החוקה, חוק ומשפט, כנסת 16, פרוטוקול מספר 153, 2004-02-02 00:00

מיכאל איתן: אני פותח את הישיבה.

מיכאל איתן: העניין שאנו דנים בו כרגע הוא לפי סעיף 124 לתקנון: החלטת הוועדה בעניין חוק הרבנות – הגדרה של רב אזורי ורב שכונה.

יצחק לוי: רב יישוב.

מיכאל איתן: נכון.

מיכאל איתן: התקבלה בקשה לערוך רוויזיה לנוסח שהוועדה גיבשה.

אברהם בורג: מי ביקש?

יצחק לוי: אני.

מיכאל איתן: באופן כללי התייחסנו לכל החקיקה כאל חקיקה שבאה מתוך הסכמה רחבה למדי, הייתי אומר, לשנות דברים במדינת ישראל – שינויים די משמעותיים, קרי ביטול משרד הדתות.

מיכאל איתן: היו כאלה שחשבו שזה היה צעד שלא היה צריך להיעשות אבל השלימו אתו; היו כאלה שחשבו שהיה צריך לעשות צעד גדול יותר והשלימו עם מה שנעשה.

מיכאל איתן: אבל הייתה אווירה של הסכמה, הפור נפל, וכולם התכנסו להסכמות.

מיכאל איתן: לכן, על פי אותה גישה, מאחר שיש הסכמה גם לעניין הזה, כך אני מבין,

אופיר פינס-פז: על מה?

מיכאל איתן: שינוי נוסח כלשהו בהגדרה של רב יישוב ורב אזורי.

מיכאל איתן: לפיכך אני מבקש, על פי סעיף 124, לקבל החלטה.

אופיר פינס-פז: אני איחרתי, מה השינוי?

אברהם בורג: לא חשוב, אתה נגד.

אופיר פינס-פז: זה חשוב.

סיגל קוגוט: יהיה דיון לגופו של עניין.

מיכאל איתן: זה מה שאני מנסה לומר לחבר הכנסת פינס.

מיכאל איתן: כרגע נידון רק עניין המשיכה.

מיכאל איתן: חבר הכנסת פינס, אני מבין שחשוב לך לדעת מהו העניין לגופו, כדי שתדע אם אתה בעד משיכתו או לא; אבל חבל לקיים דיון כפול.

מיכאל איתן: אם כן אני מבקש מסגן השר להציג את הנושא, ולא יהיה דיון עכשיו – הוא יהיה לגופו של עניין.

מיכאל איתן: אם נאשר, ניכנס לקטגוריה של סעיף 124(ב) שאומר: "החליטה הוועדה לעשות כן יודיע יו"ר הכנסת על כך בכנסת והקריאה השנייה תידחה עד שהצעת החוק תוחזר ותונח על שולחן הכנסת".

אברהם בורג: מה מעמדו של החוק היום?

סיגל קוגוט: הוא מונח לקריאה שנייה ושלישית.

אברהם בורג: הדיון בוועדה נגמר?

סיגל קוגוט: כן.

סיגל קוגוט: החוק הונח.

מיכאל איתן: אקריא את הסעיף: "הוועדה הנוגעת בדבר רשאית לחדש דיוניה בהצעת החוק גם לאחר שהונחה על שולחן הכנסת, וכל עוד לא התחילה הקריאה השנייה".

אופיר פינס-פז: במה מדובר?

יצחק לוי: אני מבקש שינוי רק בהגדרות, בסעיף 1.

אברהם רביץ: אבל העניין חוזר אלינו.

מיכאל איתן: כן, אבל חבר הכנסת פינס רוצה לדעת במה מדובר, ולפי זה הוא יחליט אם הוא תומך או לא.

יצחק לוי: קודם כול אני מבקש להודיע שאני לא מציע לחזור מההרחבה של רב יישוב.

יצחק לוי: אמרו שהעניין הזה מהותי, ואני לא מציע לחזור ממנו.

יצחק לוי: העובדה שהוועדה החליטה שרב יישוב הוא לא רק של מושב אלא גם של קיבוץ, יישוב אחר – מזה אני לא מציע לחזור.

סיגל קוגוט: אז הבעיה היא רק רב שכונה?

יצחק לוי: לא, הבעיה היא רב אזורי, רב יישוב ורב שכונה.

יצחק לוי: אני מבקש למחוק את המילים "או שמינה השר אם אין מועצה דתית אזורית באותה מועצה אזורית" ולהשאיר את הגדרה כפי שהיא היום.

יצחק לוי: להשאיר ברב יישוב את ההרחבה.

אופיר פינס-פז: לא הבנתי.

אופיר פינס-פז: אנחנו לא רוצים לקיים דיון אלא רק להבין.

נסים זאב: גם אני לא הבנתי.

יצחק לוי: יש שני עניינים: קודם כול, שרב יישוב לא יהיה רק רב מושב אלא גם רב קיבוץ או רב יישוב אחר.

יצחק לוי: את זה אנחנו משאירים.

יצחק לוי: אני מבקש לא לשנות את זה.

יצחק לוי: בשלוש הקטגוריות מדובר במצב שאין מועצה דתית.

יצחק לוי: כתוב כאן "שמינה השר אם אין מועצה דתית אזורית באותה מועצה אזורית".

יצחק לוי: אבל כתוב "שמינה השר"; בשלושתם אנחנו מבקשים להשאיר את המצב כמו שהוא קיים היום בחוק.

אופיר פינס-פז: מה קיים היום בחוק?

יצחק לוי: הבעיה היא העניין הזה, שהשר ממנה אם אין מועצה דתית.

תמי סלע: היום בסעיף עצמו, שעוסק באסיפה הבוחרת, יש הגדרה של רב אזורי ורב שכונה.

תמי סלע: ויש שם האלמנט של אישור השר.

תמי סלע: לא כתובים כל האלמנטים האחרים.

תמי סלע: מה שקיים במפורש הוא "אישור השר".

תמי סלע: נצטרך לשנות זאת גם שם, בכל מקרה, כי במקום "שר הדתות" יש לכתוב "השר".

תמי סלע: אבל בנוגע להגדרות כפי שהן מופיעות עכשיו, שהוצאנו אותן מתוך הסעיף ההוא לסעיף הראשון של החוק והרחבנו אותן על עוד מצבים – הכוונה לחזור מזה.

אברהם רביץ: מה יקרה מבחינת מעמדו של השר לבחירת הרב?

יצחק לוי: אני רוצה לומר עוד משהו: להבנתי מדובר בתיקון טכני בלבד, אם משאירים את הנושא המהותי שרב המושב נשאר רחב.

יצחק לוי: היו חברי כנסת וגם רבנים ראשיים שביקשו שלא לקבל את הסעיף כמות שהוא בהגדרה הזאת.

יצחק לוי: הם העדיפו להשאיר זאת כך.

אברהם רביץ: ומה יהיה המצב?

יצחק לוי: וצריך בקשה נוספת: במקום "שר הדתות" ייכתב "השר".

סיגל קוגוט: המצב יהיה דומה, אך רמת ההבלטה של ההגדרה תהיה שונה.

סיגל קוגוט: המצב יהיה דומה.

אברהם רביץ: אני רוצה לחדד ולשאול שאלה.

נסים זאב: לא הבנתי, ולא תהיה הצבעה עד שלא אבין, גם אם זה ייקח עוד שעה.

מיכאל איתן: זה נדמה לך.

מיכאל איתן: אשלח אותך עם סגן השר, כי אנחנו מקיימים עוד ישיבה.

אופיר פינס-פז: היושב-ראש קובע אם אתה לא מבין.

נסים זאב: בכל הכבוד, יש בעיה בהבנת הנקרא.

יצחק לוי: חבר הכנסת נסים זאב, אני מבקש שתתרכז.

מיכאל איתן: עוד לא ראיתי שהוא לא מבין כשהוא אומר שהוא לא מבין.

מיכאל איתן: לצערי הרב הוא מבין יותר מדי טוב.

מיכאל איתן: כשהוא אומר שהוא מבין – אולי לפעמים הוא לא מבין.

מיכאל איתן: כשהוא אומר שהוא לא מבין – הוא מבין בטוח.

יצחק לוי: אנחנו דנים במקומות שאין בהם מועצה דתית.

יצחק לוי: אם יש מועצה דתית, אין בעיה, היא הקובעת.

יצחק לוי: היום, אם אין מועצה דתית, בתוך ההגדרה בחוק מובלע שהאחראי למינוי רבנים הוא השר.

סיגל קוגוט: זה רק בנוגע לרב אזורי ורב שכונה, לא בנוגע לרב יישוב.

יצחק לוי: נכון.

יצחק לוי: נדרש שם אישור השר.

יצחק לוי: בנוסח כאן יש הדגשה והבלטה גדולות בהרבה לסמכות השר, כי שם כתוב "אישור השר" וכאן כתוב "מינה השר".

יצחק לוי: קיבלנו על כך הערות.

נסים זאב: מי ממנה כשאין מועצה דתית?

נסים זאב: הוא מתמנה מעצמו?

יצחק לוי: קודם כול אני מסביר מה אנחנו רוצים כאן.

יצחק לוי: אנחנו לא רוצים לשנות את מה שהיה בחוק הקיים בנושא הזה.

יצחק לוי: אני רוצה להזכיר לכולם: החוק בא לנוכח השינויים שהיו.

יצחק לוי: לא הייתה בקשה, לא של הרבנות ולא של הממשלה, לשנות.

סיגל קוגוט: אנחנו התנדבנו.

יצחק לוי: ואני מבקש מהוועדה לחזור בה מהתנדבותה ולהשאיר את ההגדרות כמו שהיו.

יצחק לוי: הרי לא עוררו זאת קודם.

מיכאל איתן: רבותי, אני מקיים הצבעה על החזרת החוק לוועדה: 5 בעד.

מיכאל איתן: אין מתנגדים.

מיכאל איתן: נמנע אחד – חבר הכנסת פינס.

מיכאל איתן: הוחלט ללא התנגדות, בהימנעות אחת.

מיכאל איתן: תודה רבה.

דורית ואג: צריך להודיע במליאה שהצעת החוק מוחזרת.

דורית ואג: אחר כך צריך לקבוע מועד.

סיגל קוגוט: בעניין הדיינים אפשר להצביע היום.

אברהם בורג: זה על סדר היום?

דורית ואג: כן, שני החוקים על סדר היום של המליאה.

אברהם בורג: הכוונה להצביע עליהם למעלה?

יצחק לוי: אני מבקש מהוועדה: מאחר ששני החוקים נמצאים על סדר היום, האם הוועדה תסכים לדון בנושא בישיבה קצרה היום בצהריים או אחר הצהריים?

מיכאל איתן: אני מוכן.

יצחק לוי: כך נספיק להצביע היום על שני החוקים.

נסים זאב: אני לא יכול.

ניסן סלומינסקי: שלח מישהו במקומך.

ניסן סלומינסקי: חבל סתם לא להעביר את זה.

דורית ואג: מחר זה בעייתי.

סיגל קוגוט: אבל צריך להודיע קודם כול במליאה, צריך להודיע מייד בהתחלה.

מיכאל איתן: היום בארבע.

דורית ואג: צריך להודיע במליאה קודם.

דורית ואג: אחר כך צריך אישור לשבת.

דורית ואג: יש היום הצעת אי-אמון.

נסים זאב: אדוני היושב-ראש, מבחינה טכנית אפשר לפתוח את כל הדיון, כי כל הנושא חוזר לוועדה.

דורית ואג: זה נכון.

יצחק לוי: אבל לא זאת הכוונה.

יצחק לוי: הכוונה לתקן רק את העניין הזה.

מיכאל איתן: רבותי, תודה רבה.